Чепеларе
Чепела̀ре е град в област Смолян и известен зимен курорт в Южна България. Градът е административен център на община Чепеларе.

География 

Чепеларе е разположен в планински район в Родопите и със своите 1232 м надморска височина е вторият най-високо разположен град в България след Доспат. Градът се намира на главния път Пловдив – Смолян, на 26 km северно от областния център Смолян, на 70 km южно от Пловдив, на 11 km северно от курортния комплекс Пампорово и на 217 km от столицата София. Има умерено континентален климат. Снежната покривка се задържа между 80 и 120 дни в годината, а средната ѝ дебелина достига 30–80 см. През града протича река Чепеларска и в нея се влива Камбурска река.

История 
В долината на Чепеларе са намерени предмети и некрополи от епохата на неолита (VІ – V хилядолетие пр. н. е.), могилни некрополи от ІV – V век сл. н. е., гробници на българи християни от ХІІ – ХІV в. и др. През V – VI в. сл. н. е. славяните основават в района селище, съществувало до XIV в., когато е унищожено от османските турци. Първите заселници на мястото на днешния град са отпреди около 300 години. Съвременното селище е основано в началото на XVIII в. Основен поминък на населението са били животновъдството и някои занаяти. Част от мъжете ходели по Беломорието като строители и рибари. Населението дава организиран отпор на честите нападения от кърджалиите. В района на Чепеларе през 1878 – 1879 г. е действала Тракийската революционна българска дружина на капитан Петко войвода.

След Освобождението от османско владичество Чепеларе се развива като културно-просветен и стопански център в региона на Средните Родопи. ,

На 1 октомври 1899 г. в Чепеларе се основава дружество на Македонската организация с председател Георги Мерджанов, подпредседател Петко Антонов Разсуканов, касиер Атанас Гергинов и секретар Тодор Чичовски. Чепеларе е избрано от Върховния комитет за седалище на ІV пограничен пункт, който да осигурява контакта с Беломорието. Началници на пункта са Вълчо Сарафов (1899 – 1901), Константин Антонов (1901 – май 1902) и Петър Кузманов. Чепеларският пункт получава от Върховния комитет материали за препращане през границата, като за целта са изградени три тайни канала – през Проглед, Широка лъка и Манастир. До пролетта на 1900 година в Чепеларския пункт Върховният комитет складира 400 пушки „Крънка“ и 50 сандъка с патрони, които в следващите месеци по тайните канали са прехвърлени в Османската империя.

През 1880 г. се открива пощенска станция и е прокаран телеграф. През 1921 г. градът е електрифициран. Местното туристическо дружество е основано през 1934 г. и носи името „Студенец“. През 1950 г. е създаден пещерен клуб. 

Първата скиорска школа в Чепеларе е открита през 1954 г. Нейните кадри постигат първите успехи в ски дисциплините за България. През 1970 г. се провежда първото ски-състезание за Купата на Чепеларе. 

Чепеларе е обявен за град с Указ № 546 от 15.9.1964 г. заедно с други селища във връзка с 20-годишнината от смяната на властта на 9 септември 1944 г. От тогава на тази дата периодично се отбелязва в града с културни събития. През 2018 г. е съвместена с Националните хайдушки празници „Капитан Петко войвода“. На 14 и 15 септември 2019 г. тържествено се чества 55-годишнината от обявяването на Чепеларе за град с концерт и прожекция на филма „Да знаем и помним Чепеларе през вековете“ за историята на селището.

Население 

По данни на ГРАО към 15 септември 2023 г., в града живеят 4769 души по настоящ адрес и има 4999 жители по постоянен адрес.

Спортни и природни забележителности 
В непосредствена близост до Чепеларе се намира ски-зоната Мечи чал, част от която е най-дългата и една от най-добрите писти за алпийски ски в България. Изградените писти са с обща дължина 20 км. Днес пистите и съоръженията са изцяло обновени и маркирани съгласно Европейските стандарти:

 Има 4-седалков лифт с капацитет 2000 души на час. С него разстоянието 2700 м от гр. Чепеларе до връх „Мечи чал“ се изминава само за 9 минути.
 Пистата за напреднали – „червена“, е с дължина 3250 м. Тя е оборудвана с най-модерната в България система за изкуствен сняг – Johnson Controls, която с 47 оръдия може да покрие пистата за 100 часа при температура от –3 градуса.
 За скиори и сноубордисти е изградена „червена трудна“ писта с дълбок сняг и дължина 1,2 км.
 За средно напреднали има „зелена“ писта с дължина почти 6 км и няколко по-къси писти с различна трудност.
 За първи път в България в курорт Чепеларе пистите са оборудвани с безплатен безжичен интернет и се използва специална система за пропуск на туристите, с която се осигурява плавният достъп до лифта без струпване на скиори в най-натоварените часове на деня. ,

Културни и исторически обекти

Музеи 
 Музей на родопския карст
 Музей на ските и ски-спорта
Създаден е през 1998 г. след като Екатерина Дафовска печели първия златен медал за България от зимна Олимпиада. Намира се в читалище „Родопска искра“. Представя богатата история и развитието на ски спорта в града, победите и наградите на скиорите. Показани са ски, обувки и други спортни принадлежности на състезателите от дружество „Рожен“ през над 100-годишната му история.

Други обекти 
 Православен храм „Успение Богородично“.
 Храм „Свети Атанасий Велики“. Построен е през 1834 г. само за 40 дни.
 Площад „Олимпийски“ и градска градина с водопади. Намират се в центъра на града.
 Хотели и къщи за гости – около 30 обекта за настаняване.
 Астрономическа обсерватория Рожен – на 5,5 км от града.

Религии 
Населението е съставено почти изцяло от българи – както християни, така и мюсюлмани.

Управление 
 Боран Хаджиев – кмет
 Стоян Кузмов – заместник-кмет
 Антоанета Аговска – заместник-кмет

Обществени институции 
 Община
 Медицински център
 Автогара
 Поща
 Туристически информационен център
 Банка ДСК
 Уникредит Булбанк
 Токуда Банк
 Районно полицейско управление
 Районен съд
 Читалище „Родопска искра“
 Средно общообразователно училище „Васил Дечев“
 Професионална гимназия по селско, горско стопанство и туризъм „Никола Вапцаров“
 Спортно училище „Олимпийски надежди“
 Общински детски комплекс
 Обединени детски заведения – филиали Елхица, Радост и Здравец
 Спортен комплекс с тенис-кортове

Известни личности 
 Родени в Чепеларе
 Андон Дечев (1876 – 1939) – деец на ВМОРО
 Васил Гаджуров (1940 – 2002) – общественик, радетел за развитие на родното място и дългогодишен градоначалник
 Васил Дечев (1866 – 1941) – историк и етнограф, революционер
 Георги Глухов (1936 – 2003) – преподавател по ядрена енергетика в ТУ – София
 Георги Мавров (? – 1901) – български революционер от ВМОРО, помощник пунктов началник, съдържател на кафене в селото ,
 Екатерина Дафовска (1975) – биатлонистка
 Иван Кехайов (1894 – ?) – офицер, полковник
 Кара Ибрахим – управител на Рупчоска нахия, управлявал областта в периода 1798 – 1832 година
 Мария Манолова (1963) – биатлонистка
 Мехмед Кьорходжа – управник на Ахъчелебийска околия, управлявал мирно областта в периода 1750 – 1779 г.
 Милко Тошков (1963 – 2020) – лекар-ирисдиагностик и природолечител
 Никола Кръстев Чиликов – деец на ВМОРО
 Радослав Янков (1990) – сноубордист
 Симеон Дечев – деец на ВМОРО
 Стоян Савов Ишпеков (1959) – професор в Аграрен университет – Пловдив, доктор на техническите науки, машинен инженер.

Редовни събития 
 Празник на град Чепеларе – 24 май. Културните и спортни прояви по случай празника се организират през целия месец, от Деня на труда 1 май до Деня на детето 1 юни
 Чепеларски Linux fest 2002
 Начало на Зимен сезон 2005/06
 Конкурс „Нова българска народна музика 7/8“ – през юни
 Национален фестивал за шлагера и стара градска песен „Полъх от минали мечти“ – в края на последната седмица на юни (29.6 – 1.7.2018). Той е единствен по рода си за региона на Родопите.
 Планинско бягане на връх „Мечи чал“ – септември 2017, 2018
 Годишнина от обявяването на Чепеларе за град – 15 септември
 Национални хайдушки празници „Капитан Петко войвода“ – септември, за първи път през 2017.

Галерия

Източници

Литература 
 Васил Дечев, „Миналото на Чепеларе“, София, кн.I, 1928 г. и кн.II, 1936 г.;

Външни препратки 

 Официален сайт на община Чепеларе: на български
 Датски сайт за Чепеларе тук 
 История на града
 Ски писти в Чепеларе
 Времето в Чепеларе
 Радио и телевизия в Чепеларе
 Местоположение
 3D панорами от Чепеларе 
 Туристически информационен център гр. Чепеларе

 
Ски курорти в България